CELEX: 32022D0346
Language: da
Date: 2022-03-01 00:00:00
Title: Rådets afgørelse (FUSP) 2022/346 af 1. marts 2022 om ændring af afgørelse 2014/512/FUSP om restriktive foranstaltninger på baggrund af Ruslands handlinger, der destabiliserer situationen i Ukraine

2.3.2022   
               
               
                  DA
               
               
                  Den Europæiske Unions Tidende
               
               
                  L 63/5
               
            
         RÅDETS AFGØRELSE (FUSP) 2022/346
         af 1. marts 2022
         om ændring af afgørelse 2014/512/FUSP om restriktive foranstaltninger på baggrund af Ruslands handlinger, der destabiliserer situationen i Ukraine
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 29,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 31. juli 2014 vedtog Rådet afgørelse 2014/512/FUSP (1).
                  
               
                     (2)
                  
                  
                     Unionen er fortsat urokkelig i sin støtte til Ukraines suverænitet og territoriale integritet.
                  
               
                     (3)
                  
                  
                     Den 24. februar 2022 annoncerede præsidenten for Den Russiske Føderation en militær operation i Ukraine, og russiske væbnede styrker indledte et angreb på Ukraine. Dette angreb er en grov krænkelse af Ukraines territoriale integritet, suverænitet og uafhængighed.
                  
               
                     (4)
                  
                  
                     I sine konklusioner af 24. februar 2022 fordømte Det Europæiske Råd på det kraftigste Den Russiske Føderations uprovokerede og uberettigede militære aggression mod Ukraine. Med sine ulovlige militære aktioner overtræder Rusland groft folkeretten og FN-pagtens principper og underminerer europæisk og global sikkerhed og stabilitet. Det Europæiske Råd opfordrede til omgående udarbejdelse og vedtagelse af en yderligere individuel og økonomisk sanktionspakke.
                  
               
                     (5)
                  
                  
                     I lyset af situationens alvor og som reaktion på Ruslands militære aggression mod Ukraine, bør der indføres yderligere restriktive foranstaltninger med hensyn til levering af specialiserede tjenester til finansielle betalingsmeddelelser til visse russiske kreditinstitutter og deres russiske datterselskaber, som er relevante for det russiske finansielle system, og som allerede er omfattet af restriktive foranstaltninger indført af Unionen eller af partnerlande, og, med visse undtagelser, med hensyn til kontakt med den russiske fond for direkte investeringer. Levering af eurosedler til Rusland bør med visse undtagelser også forbydes.
                  
               
                     (6)
                  
                  
                     Der er behov for yderligere handling fra Unionens side for at gennemføre visse foranstaltninger.
                  
               
                     (7)
                  
                  
                     For at sikre at foranstaltningerne i denne afgørelse er effektive, bør denne afgørelse træde i kraft på dagen for offentliggørelsen.
                  
               
                     (8)
                  
                  
                     Afgørelse 2014/512/FUSP bør derfor ændres i overensstemmelse hermed —
                  
               VEDTAGET DENNE AFGØRELSE:
         
            Artikel 1
            I afgørelse 2014/512/FUSP foretages følgende ændringer:
            
                        1)
                     
                     
                        Følgende artikler indsættes:
                        
                           »Artikel 1e
                           Det er fra den 12. marts 2022 forbudt at levere specialiserede tjenester til finansielle betalingsmeddelelser, der anvendes til udveksling af finansielle data, til de juridiske personer, enheder eller organer, der er opført på listen i bilag VIII, eller til juridiske personer, enheder eller organer, som er etableret i Rusland, og hvoraf en enhed, der er opført på listen i bilag VIII, direkte eller indirekte ejer over 50 %.
                        
                        
                           Artikel 1f
                           
                              1.   Det er forbudt at sælge, levere, overføre eller eksportere pengesedler denomineret i euro til Rusland eller til fysiske eller juridiske personer, enheder eller organer i Rusland, herunder Ruslands regering og centralbank, eller til brug i Rusland.
                           
                           
                              2.   Forbuddet i stk. 1 gælder ikke for salg, levering, overførsel eller eksport af pengesedler denomineret i euro, forudsat at salget, leveringen, overførslen eller eksporten er nødvendig til:
                              
                                          a)
                                       
                                       
                                          personlig brug af fysiske personer, der rejser til Rusland, eller medlemmer af deres nærmeste familie, der rejser sammen med dem, eller
                                       
                                    
                                          b)
                                       
                                       
                                          officielle formål for en diplomatisk eller konsulær repræsentation eller international organisation i Rusland, der nyder immunitet i overensstemmelse med folkeretten.«
                                       
                                    
                        
                     
                  
                        2)
                     
                     
                        I artikel 4b tilføjes følgende stykker:
                        
                           »3.   Det er forbudt at investere, deltage i eller på anden måde bidrage til projekter, der medfinansieres af den russiske fond for direkte investeringer.
                        
                        
                           4.   Uanset stk. 3 kan de kompetente myndigheder på vilkår, som de skønner hensigtsmæssige, tillade investeringsdeltagelse i eller bidrag til projekter, der medfinansieres af den russiske fond for direkte investeringer, efter at have fastslået, at en sådan deltagelse eller et sådant bidrag er forfalden(t) i henhold til kontrakter, der er indgået inden den 2. marts 2022, eller tilknyttede kontrakter, der er nødvendige for opfyldelsen af sådanne kontrakter.«
                        
                     
                  
                        3)
                     
                     
                        Bilaget til denne afgørelse tilføjes som bilag VIII til afgørelse 2014/512/FUSP.
                     
                  
         
            Artikel 2
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 1. marts 2022.
            
               
                  På Rådets vegne
               
               J.-Y. LE DRIAN
               
                  Formand
               
            
         
         
            (1)  Rådets afgørelse 2014/512/FUSP af 31. juli 2014 om restriktive foranstaltninger på baggrund af Ruslands handlinger, der destabiliserer situationen i Ukraine (EUT L 229 af 31.7.2014, s. 13).
      
      
         
            BILAG
            
               
                  
                     »BILAG VIII
                     LISTE OVER JURIDISKE PERSONER, ENHEDER ELLER ORGANER SOM OMHANDLET I ARTIKEL 1e
                     
                                 Bank Otkritie
                              
                           
                                 Novikombank
                              
                           
                                 Promsvyazbank
                              
                           
                                 Bank Rossiya
                              
                           
                                 Sovcombank
                              
                           
                                 VNESHECONOMBANK (VEB)
                              
                           
                                 VTB BANK
                              
                           
               «.